
REFERAT

privind constituirea şi aprobarea regulamentului de organizare
[bookmark: _GoBack]şi funcţionare a Consiliului Consultativ în domeniul Turismului



Creșterea constantă a numărului de turiști în Timișoara, în ultimii ani, prognozele optimiste cu privire la acest domeniu, generate de obținerea titlului de Capitală Culturală Europeană în 2021, dar și de investițiile în spațiul public și accesibilitate din ultima perioadă, generează noi provocări. 
În cursul lunii martie a.c., în organizarea Clusterului CLUSTUR Banat, a avut loc la Timișoara, în cadrul târgului de Turism „Vacanța” 2017, dezbaterea „Timișoara, destinație turistică 2021”. Pe lângă prezentările generate de subiectul dezbaterii, evenimentul a permis o lungă sesiune de discuții libere ale autorității locale, reprezentate de dl. viceprimar Dan Diaconu, cu operatorii de turism, ghizi și persoane interesate de acest domeniu. Concluziile acestor discuții s-au transformat într-un set de măsuri necesare pe termen scurt, mediu și lung pentru încurajarea activităților turistice în Timișoara. 
O strategie de turism la nivelul municipiului Timișoara, dezvoltată într-un mediu participativ, devine obligatorie, ca document de sine stătător, în plus față de capitolele dedicate din cadrul Strategiei Integrate de Dezvoltarea Urbană. Primăria, în colaborarea directă cu sectorul asociativ și privat din domeniul turismului intenţionează a elabora această strategie în cursul anului 2017. 
Pe termen scurt, o primă serie de măsuri, prezentate de operatorii de turism, sunt absolut necesare și au fost deja pornite în implementare.
Printre acestea se numără şi intenţia de constituire a unui Consiliu Consultativ în domeniul Turismului pe lângă Primăria Municipiului Timișoara 

Necesitatea dialogului constant cu operatorii de turism și sectorul asociativ din acest domeniu la nivelul municipiului Timișoara este evidentă. Structura Consiliului Consultativ pe domeniu sectorial s-a dovedit a fi una viabilă în acest context. Odată constituit, viitorul Consiliu Consultativ în domeniul Turismului va stimula dialogul și pregătirea documentelor strategice.

Urmare a întâlnirii publice anterior menţionate, a reieşit faptul că se doreşte realizarea respectivei structuri consultative. 
Noua structurã ar urma să funcționeze pe baza unui regulament de funcționare, în cadrul acestuia urmând a fi stabilite zonele de interes, de competențã, structura organizatoricã, modul de conducere şi funcționare, precum şi toate celelalte detalii cu caracter administrativ.

Întrucât Consiliul Local are atribuţii în domeniul turismului, atribuţii prevăzute la art. 20 din Ordonanţa Guvernului nr. 58/1999 actualizată privind organizarea şi desfăşurarea activităţii de turism în România, cât şi în contextul câştigării titlului de Capitală Europeană a Culturii, având în vedere cele de mai sus, propunem emiterea unei hotărâri a Consiliului Local prin care să se aprobe constituirea pe lângă Primăria Municipiului Timişoara, a Consiliului Consultativ în domeniul Turismului, precum şi Regulamentul de organizare şi funcţionare a Consiliului Consultativ în domeniul Turismului, conform Anexei care va face parte integrantă din hotărâre.

